Vrou nog lewend toe familie ‘lyk’ gaan haalArgieffoto Jack Bloom, gesondheidswoordvoerder vir die DA, het Woensdag gesê die familie van Tracy Palesa Hugo (26) is deur ŉ polisiebeampte ingelig dat Hugo in die hospitaal gesterf het nadat sy ŉ beroerte gekry het. “Toe die familie Maandag saam met die begrafnisondernemer by die hospitaal opdaag om die lyk te gaan haal het hulle ontdek dat Hugo steeds lewe en in een van die sale behandel word. ŉ Verpleegster het aan hulle gesê dat Tracy se liggaam toegedraai is om verwyder te word nadat sy dood verklaar is, maar toe lewe sy nog al die tyd,” het Bloom gesê. “Dit blyk dat die polisie gevra is om die familie van Tracy se ‘dood’ in te lig omdat die hospitaal beweer het hulle het nie ŉ kontaknommer vir die familie nie, maar die polisie is nooit later ingelig dat Tracy toe al die tyd lewe nie.” Volgens Bloom is die Hugo-familie “erg getraumatiseerd” deur die voorval en beplan hulle om die hospitaal te dagvaar. “Hulle het vyf dae lank oor Tracy se dood getreur terwyl sy steeds lewe. Dit is onverskoonbare nalatigheid van die hospitaal se kant. ŉ Ondersoek na die saak moet dringend gedoen word en aanbevelings moet gemaak word om te verseker dat so iets nooit weer in ons hospitale gebeur nie,” het Bloom gesê. Qedani Mahlangu, LUR vir gesondheid, het die Hugo-familie om verskoning gevra en die bestuur van die Kopanong-hospitaal opdrag gegee om die voorval te ondersoek.